S-608/2009

Mál þetta, sem þingfest var 17. desember sl. og dómtekið 14. janúar, var höfðað með ákæru, dagsettri 16. nóvember 2009, af lögreglustjóranum á Selfossi, á hendur J-x-x S-x-x, kt. 000000-0000, Hringbraut 39, Reykjavík, og S-x-x P-x-x, kt. 000000-0000, Kársnesbraut 27, Kópavogi,

„fyrir eftirfarandi brot öll framin aðfaranótt þriðjudagsins 24. mars 2009:

I.

fyrir neðangreind innbrot og þjófnaði í sumarhúsahverfi Syðra-Langholts, Hrunamannahreppi:

a. í sumarhúsið að Holtabyggð 211 með því að spenna upp glugga á vesturhlið hússins og stolið þaðan tveimur flöskum af hvítvíni, einni flösku af rauðvíni, tveimur kössum af Tuborg bjór, stórum Celestrow stjörnukíki á fæti, Milwaukee 14,4 w hleðsluborvél og Milwaukee stingsög, allt að óþekktu verðmæti.

b. í sumarhúsið að Holtabyggð 302 með því að skrúfa laust opnanlegt gluggafag og stolið þaðan Sony-heimabíókerfi, veðurstöð, DeWalt borvél, skartgripaskríni, leirskál, styttu og rafmagnssnúrum, allt samtals að verðmæti kr. 168.495.

c. í sumarhúsið að Holtabyggð 303 með því að brjóta rúðu að stærð 82 x 52 cm og stolið þaðan þremur bjórdósum og sturtuhaus, allt að óþekktu verðmæti.

d. í sumarhúsið að Holtabyggð 406 með því að brjóta rúðu að stærð 49 x 50 cm og stolið þaðan hvítvínsflösku að óþekktu verðmæti.

Teljast brot ákærðu varða við 1. mgr. við 244. gr. almennra hegningarlaga, nr. 19, 1940.

II.

fyrir innbrot og tilraun til þjófnaðar

með því að hafa, í þjófnaðarskyni brotist inn í sumarhúsið að Holtabyggð 305 í landi Syðra-Langholts í Hrunamannahreppi með því að skrúfa laust opnanlegt gluggafag, en ákærðu fóru af vettvangi þegar þjófavarnarkerfi sem í bústaðnum var fór í gang.

Telst brot ákærðu varða við 1. mgr. við 244. gr., sbr. 20. gr. almennra hegningarlaga, nr. 19, 1940.

III.

fyrir neðangreind innbrot og þjófnaði í sumarhúsahverfi Ásatúns, Skeiða- og Gnúpverjahreppi

a. í sumarhúsið að Þverlág 2 með því að hafa fjarlægt rúðu við hlið útidyrahurðar og stolið þaðan Samsung sjónvarpsflatskjá og Sony hljómflutningstæki að óþekktu verðmæti.

b. í sumarhúsið að Þverlág 6 með því að hafa spennt upp glugga á norðurhlið hússins og stolið þaðan Samsung sjónvarpsflatskjá að óþekktu verðmæti.

c. í sumarhúsið að Þverlág 7 með því að hafa spennt upp opnanlegt gluggafag í eldhúsi og stolið þaðan 28“ Tatung sjónvarpsflatskjá, Philips sambyggðu DVD og video hljómflutningstæki, rafmagnssnúrum og fjarstýringum, allt að óþekktu verðmæti.

Teljast brot ákærðu varða við 1. mgr. við 244. gr. almennra hegningarlaga, nr. 19, 1940.

IV.

fyrir innbrot og tilraun til þjófnaðar

með því að hafa, í þjófnaðarskyni brotist inn í sumarhúsið að Þverlág 10 í sumarhúsahverfi Ásatúns, Skeiða- og Gnúpverjahreppi með því að fjarlægja rúðu við hlið útidyrahurðar, en ákærðu fóru af vettvangi þegar þjófavarnarkerfi sem í bústaðnum var fór í gang.

Telst brot ákærðu varða við 1. mgr. 244. gr., sbr. 20. gr. almennra hegningarlaga, nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Einakréttarkröfur:

Í málinu gerir S-kvk-nf J-kvk-nf fyrir hönd Vátryggingafélags Íslands hf., kt. 000000-0000, kröfu vegna ákæruliðar I b um að ákærðu verði með dómi gert að greiða skaðabætur samtals að fjárhæð kr. 453.975 auk vaxta samkvæmt 7. gr. vaxtalaga frá greiðsludegi bóta en síðan dráttarvaxta samkvæmt III. kafla vaxtalaga til greiðsludags.

Í málinu gerir S-kvk-nf J-kvk-nf fyrir hönd Vátryggingafélags Íslands hf., kt. 000000-0000, kröfu vegna ákæruliðar I c um að ákærðu verði með dómi gert að greiða skaðabætur samtals að fjárhæð kr. 36.000 auk vaxta samkvæmt 7. gr. vaxtalaga frá greiðsludegi bóta en síðan dráttarvaxta samkvæmt III. kafla vaxtalaga til greiðsludags.“

Við fyrirtöku í málinu þann 14. janúar sl. breytti sækjandi heimfærslu brotsins í ákærulið IV þannig að „tilraun til þjófnaðar“ var fellt niður og innbrotið heimfært til 231. gr. almennra hegningarlaga. Ákærðu mættu báðir við fyrirtökuna ásamt túlki. Óskuðu þeir ekki eftir skipun verjanda. Ákærðu játuðu báðir háttsemina eins og henni er lýst í ákæru nema tilraun til þjófnaðar í ákærulið IV. Var farið með málið samkvæmt 164. gr. laga nr. 88/2008. Játning ákærðu er í samræmi við önnur gögn málsins og verða þeir sakfelldir fyrir brot sín en þau eru í ákærum réttilega færð til refsiákvæða. Um málavexti vísast til ákæruskjals. Ákærðu hafa með háttsemi sinni unnið sér til refsingar.

Ákærðu höfnuðu bótakröfu vegna ákæruliðar I-b sem allt of hárri. Var kröfunni vísað á reglulegt þing með vísan til 175. gr laga nr. 88/2008 og var aðilum gefinn kostur á að tjá sig um þá ákvörðun dómara.

Ákærðu samþykktu að greiða skaðabætur vegna ákæruliðar I-c að fjárhæð 36.000 krónur.

Samkvæmt sakavottorði ákærða J-x-x gekkst hann undir viðurlagaákvörðun þann 7. september 2007 fyrir ölvunarakstur. Þann 4. júlí 2008 var hann dæmdur í fjörutíu og fimm daga fangelsi, skilorðsbundið til tveggja ára, fyrir brot gegn 244. gr. almennra hegningarlaga og þann 19. febrúar 2009 var hann dæmdur til greiðslu 320.000 króna sektar og sviptur ökurétti í þrjú og hálft ár vegna ölvunaraksturs og fyrir að aka sviptur ökurétti. Brot þau sem ákærði hefur verið sakfelldur fyrir nú framdi hann aðfaranótt 24. mars 2009 og rauf hann því skilorð dómsins frá 4. júlí 2008. Verður sá dómur nú dæmdur upp. Í máli þessu hefur ákærði verið sakfelldur fyrir að brjótast inn í níu bústaði, valda eignaspjöllum og stela þaðan miklum verðmætum. Er refsing ákærða J-x-x ákveðin fangelsi í fimm mánuði. Eftir atvikum og með vísan til skýlausrar játningar ákærða þykir rétt að fresta fullnustu refsingar tveggja mánaða, og skal hún falla niður að liðnum þremur árum, haldi ákærði almennt skilorð 57. gr. almennra hegningarlaga.

Ákærða S-x-x hefur ekki verið gerð refsing áður samkvæmt sakavottorði sem liggur frammi í málinu. Er refsing hans nú ákveðin fangelsi í þrjá mánuði, en með vísan til játningar hans og þess að honum hefur ekki verið gerð refsing áður, þykir rétt að fresta fullnustu refsingarinnar og skal hún niður falla að liðnum þremur árum, haldi ákærði almennt skilorð 57. gr. almennra hegningarlaga nr. 19/1940.

Þá ber að dæma ákærðu báða til greiðslu skaðabóta að fjárhæð 36.000 krónur eins og greinir í dómsorði en ákærðu var kynnt bótakrafan þann 14. janúar sl.

G-kk-nf Ö-kk-nf J-kk-nf, fulltrúi sýslumanns, sótti mál þetta.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði J-x-x S-x-x sæti fangelsi í fimm mánuði, en fresta skal fullnustu tveggja mánaða refsingarinnar og skal hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Ákærði S-x-x P-x-x sæti fangelsi í þrjá mánuði, en fresta skal fullnustu refsingarinnar og skal hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Ákærðu greiði, in solidum, S-kvk-þgf J-kvk-þgf, vegna Vátryggingafélags Íslands hf., kt. 000000-0000, skaðabætur að fjárhæð 36.000 krónur auk vaxta samkvæmt 8. gr. vaxtalaga nr. 38/2001 frá 24. mars 2009 til 14. febrúar 2010 en samkvæmt 9. gr., sbr. 1. mgr. 6. gr., sömu laga frá þeim degi til greiðsludags.

Á-kvk-nf G-kvk-nf.